**Petina Gappah** (s. 1971 Sambia) on zimbabwelainen kirjailija ja asianajaja, jonka esikoisteos, novellikokoelma *Tanssimestari ja muita tarinoita Zimbabwesta* julkaistiin vuonna 2009. Hän on kirjoittanut sen jälkeen muun muassa romaanit *Muistojen kirja* ja *Pimeydestä loistaa valo*.

Elämä
-----

### Nuoruus ja opiskelu

Petina Gappah syntyi vuonna 1971 Sambiassa, mihin hänen vanhempansa olivat töiden perässä muuttaneet Rhodesiasta, missä mustaihoisten oli vaikea saada töitä. Perhe palasi Rhodesiaan, kun Petina oli yhdeksän kuukauden ikäinen. Perhe asui Rhodesiassa mustille tarkoitetussa townshipissä. Zimbabwen itsenäistyttyä he muuttivat Harareen asuinalueelle, joka oli aiemmin tarkoitettu vain valkoihoisille. Petina oli koulunsa ensimmäisiä mustaihoisia oppilaita.

Gappah halusi jo nuorena kirjailijaksi ja toimittajaksi, mutta hänen isänsä toivoi tyttärestään asianajajaa. Gappah opiskelikin oikeustiedettä Zimbabwen yliopistossa. Hän muutti vuonna 1995 Itävaltaan, missä hän suoritti kansainvälisen kauppaoikeuden tohtorintutkintoa. Samalla hän teki maisteriopintoja Cambridgen yliopistossa.

### Asianajajana ja kirjailijana

Gappahin ensimmäinen työ valmistumisensa jälkeen oli Maailman kauppajärjestö WTO:n vetoomuselimessä, mikä on tuomioistuin, mihin valtioiden väliset kauppaerimielisyydet viedään viimeisenä. Gappahin tehtäviin kuului lähinnä tuomioiden laatimisen avustaminen. Hän on kertonut, että tehtävän ansiosta hän oppi kirjoittaman selkeää ja tarkkaa kieltä. Gappah siirtyi vuonna 2002 WTO-lakiaputoimiston asianajajaksi. Hänen tehtävänään oli toimistossa avustaa WTO:n riitojen selvittämisessä sekä antaa lakitieteellisiä mielipiteitä ja opetusta WTO:hon liittyvästä laista.

Gappah oli haaveillut pitkään kirjoittamisesta, mutta hän ei ollut omien sanojensa mukaan löytänyt omaa ääntänsä. Gappahin mukaan käännekohta oli hänen vuonna 2006 kirjoittamansa tarinansa. Seuraavien 18 kuukauden aikana hän kirjoitti 22 tarinaa. Gappah teki julkaisusopimuksen Faberin kanssa sen jälkeen, kun eräs agentti oli nähnyt hänen tarinansa Prospect-lehdessä. Gappahin esikoisteos *Tanssimestari ja muita tarinoita Zimbabwesta* julkaistiin vuonna 2009. Se oli kansainvälisesti kehuttu kirja, ja Gappah palkittiin muun muassa Guardianin esikoiskirjapalkinnolla.

Gappahin ensimmäinen romaani oli vuonna 2015 julkaistu *Muistojen kirja*, jossa kerrotaan albiinonaisesta Memorystä, jonka sanotaan murhanneen ottoisänsä. Gappahin kiinnostus lakiin ja oikeudenmukaisuuteen tulee selvästi ilmi vuonna 2016 julkaistussa novellikokoelmassa *Rotten Row*. Gappah oli vuoden 2017 Berliinissä Berliner Künstlerprogramm des DAADin residenttitaiteilijana, missä hän kirjoitti valmiiksi romaaninsa *Pimeydestä loistaa valo* (2019). Siinä Gappah käsittelee Afrikan tuntematonta siirtomaahistoriaa ja kertoo kuolleen tutkimusmatkailija David Livingstonen ruumista läpi Afrikan kantaneita afrikkalaisista.

Gappah muutti Berliinistä Harareen, missä hän toimi tammikuusta 2018 elokuulle 2019 Zimbabwen uuden hallinnon kansainvälisen kaupan ja sijoitusten neuvonantajana.

Lähteet
-------

1. ↑  Kramatschek, Claudia: Petina Gappah: Schreiben über Simbabwe DAAD. Viitattu 14.9.2019. (saksaksi)
2. ↑  Gappah, Petina: Where Citizenship Went to Die *NYTimes.com*.  22.3.2013. The New York Times Company. Viitattu 14.9.2019. (englanniksi)
3. 1 2  Moss, Stephen: Petina Gappah: 'I don't see myself as an African writer' *The Guardian*.  4.12.2009. Guardian News & Media Limited. Viitattu 14.9.2019. (englanniksi)
4. ↑  Petina Gappah: Comic Elegies and Dead Dancers *African Writing Online*. African Writing Ltd. Viitattu 14.9.2019. (englanniksi)
5. ↑  Petina Gappah International Centre for Trade and Sustainable Development. Viitattu 14.9.2019. (englanniksi)[vanhentunut linkki]
6. 1 2 3  Petina Gappah Internationales literaturfestival Berlin.  Arkistoitu 11.12.2019. Viitattu 14.9.2019. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Italia
* Yhdysvallat
* Ruotsi
* Japani
* Tšekki
* Alankomaat

 |
|  |
| Tieteilijät | 
* CiNii

 |
|  |
| Muut | 
* Europeana
* IdRef

 |

 |